A Bizottság határozata

(2002. március 15.)

a 91/492/EGK tanácsi irányelv által megállapított szintet meghaladó amnéziás kagylóméreg ("amnesic shellfish poison", ASP) -tartalmú egyes kéthéjú kagylók betakarítására és feldolgozására vonatkozó különleges egészségügyi ellenőrzések bevezetéséről

(az értesítés a C(2002) 1009. számú dokumentummal történt)

(EGT vonatkozású szöveg)

(2002/226/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 97/79/EK irányelvvel [1] módosított, az élő kéthéjú kagylók tenyésztésére és forgalomba hozatalára vonatkozó egészségügyi feltételek megállapításáról szóló, 1991. július 15-i 91/492/EGK tanácsi irányelvre [2] és különösen annak melléklete V. fejezetének utolsó bekezdésére,

mivel:

(1) A 91/492/EGK irányelv melléklete V. fejezetének 7. a) pontja előírja, hogy a puhatestűek ehető részeinek (az egész testnek vagy bármely külön fogyasztható részének) teljes amnéziáskagylóméreg (ASP) -tartalma nem haladhatja meg a 20 mg/kg domoic-sav (DA) -szintet, a nagy hatékonyságú folyadékkromatográfiás (HPLC) módszer szerint.

(2) A Pecten maximus és Pecten jacobaeus fajhoz tartozó kéthéjú kagylók tekintetében tudományos kutatások azt mutatták, hogy ha a DA-koncentráció az egész testben 20 és 250 mg/kg közötti, akkor bizonyos korlátozó feltételek mellett az emberi fogyasztásra szánt közelítőizom és/vagy az ivarmirigyek DA-koncentrációja rendszerint a 20 mg/kg-os határ alatt van.

(3) A legújabb tudományos kutatások fényében célszerű, kizárólag a betakarítási szakaszra és kizárólag a (2) preambulumbekezdésben említett fajokhoz tartozó kagylókra vonatkozóan, az egész test tekintetében a 91/492/EGK irányelvben megállapított határértéknél magasabb ASP-szintet meghatározni.

(4) A tagállamok illetékes hatóságának feladata e kéthéjú kagylók különleges feldolgozását végző létesítmények engedélyezése, valamint a legutóbb a 97/79/EK irányelvvel módosított, a halászati termékek előállítására és forgalomba hozatalára vonatkozó egészségügyi feltételek megállapításáról szóló, 1991. július 22-i 91/493/EGK tanácsi irányelv [3] 6. cikkében meghatározott "egészségügyi önellenőrzés" megfelelő alkalmazásának ellenőrzése.

(5) E határozat rendelkezéseit felül kell vizsgálni, amennyiben tudományos bizonyítékok egyéb egészségügyi ellenőrzések bevezetésének vagy a közegészségügy védelme érdekében megállapított paraméterek módosításának szükségességét jelzik.

(6) Az e határozatban előírt intézkedések összhangban vannak az Állat-egészségügyi Állandó Bizottság véleményével,

ELFOGADTA EZT A HATÁROZATOT:

1. cikk

(1) A 91/492/EGK irányelv melléklete V. fejezetének 7. a) pontjától eltérve a tagállamok engedélyezhetik olyan, a Pecten maximus és Pecten jacobaeus fajhoz tartozó kéthéjú kagylók betakarítását, amelyek esetében a domoic-sav (DA) koncentrációja az egész testben meghaladja a 20 mg/kg-ot, de 250 mg/kg-nál alacsonyabb, és melyek megfelelnek a (2) bekezdés követelményeinek.

(2) Az (1) bekezdésben említett követelmények a következők:

a) a puhatestűeket az e határozat mellékletében megállapított feltételeknek megfelelően kell betakarítani;

b) a puhatestűeket az illetékes hatóság irányítása mellett, lezárt tartályokban vagy járművekkel kell szállítani, és a tenyésztési területekről közvetlenül olyan engedélyezett létesítménybe kell feladni, amely engedéllyel rendelkezik az ilyen puhatestűek különleges feldolgozására, amely magában foglalja a hepatopancreas, a lágy szövetek vagy bármely más, a melléklet 2. pontjának meg nem felelő szennyezett rész eltávolítását. Az illetékes hatóságnak el kell juttatnia a kifejezetten e célra engedélyezett létesítmények jegyzékét az Európai Bizottsághoz és a tagállamokhoz;

c) a puhatestűekhez minden tétel esetében mellékelni kell az illetékes hatóság által kiállított nyilvántartási okmányt, amely meghatározza a 91/492/EGK irányelv melléklete II. fejezetének 6. pontjában megállapított követelményeket, illetve az emberi fogyasztásra feldolgozható anatómiai részt vagy részeket. Az illetékes hatóság által nyújtott állandó szállítási engedély nem fogadható el;

d) a hepatopancreas, a lágy szövetek és bármely szennyezett rész teljes eltávolítását követően az emberi fogyasztásra szánt közelítőizom és/vagy ivarmirigyek nagy hatékonyságú folyadékkromatográfiás (HPLC) módszerrel kimutatható ASP-szintje nem haladhatja meg a 20 mg/kg DA-t.

2. cikk

(1) A kifejezetten e célra engedélyezett létesítmények ellenőrzik a végtermék minden tételét. Amennyiben egy, a mellékletben meghatározottak szerinti minta 20 mg/kg-ot meghaladó DA-t tartalmaz, a teljes tételt az illetékes hatóság ellenőrzése mellett meg kell semmisíteni.

(2) A melléklet 2. pontjában előírt határértékeket meghaladó hepatopancreast, lágy szöveteket és bármely más mérgező részt (beleértve a 20 mg/kg-os DA-szintet túllépő végterméket is) az illetékes hatóság ellenőrzése mellett meg kell semmisíteni.

(3) Az illetékes hatóság biztosítja, hogy a 91/493/EGK irányelv 6. cikkében meghatározott "egészségügyi önellenőrzéseket" alkalmazzák az e határozat 1. cikke (2) bekezdésének b) pontjában említett feldolgozásra. A termelőnek tájékoztatnia kell az illetékes hatóságot a végtermékre vonatkozó bármely eredményről, amely nem felel meg a 91/492/EGK irányelv melléklete V. fejezete 7. a) pontjának.

3. cikk

E határozat rendelkezéseit a tudományos fejlődés fényében felül kell vizsgálni.

4. cikk

Ennek a határozatnak a tagállamok a címzettjei.

Kelt Brüsszelben, 2002. március 15-én.

a Bizottság részéről

David Byrne

a Bizottság tagja

[1] HL L 24., 1998.1.30., 31. o.

[2] HL L 268., 1991.9.24., 1. o.

[3] HL L 268., 1991.9.24., 15. o.

--------------------------------------------------

MELLÉKLET

1. A 91/492/EGK irányelv melléklete VI. fejezetének 2. pontjában meghatározott tenyésztési területek vizeiben, ASP aktív mérgezéses eset előfordulása esetén a Pecten maximus és Pecten jacobaeus fajhoz tartozó kagylók betakarítása nem engedélyezett.

2. Olyan puhatestűek esetében, amelyeknél az egész test DA-koncentrációja meghaladja a 20 mg/kg-ot, korlátozott betakarítási rendszer kezdeményezhető, amennyiben két egymást követő, egy illetve legfeljebb hét nap eltéréssel vett minta elemzése azt mutatja, hogy a teljes puhatestűben a DA-koncentráció 250 mg/kg-nál alacsonyabb, és az emberi fogyasztásra szánt részekben, amelyeket külön kell elemezni, a DA-koncentráció alacsonyabb 4,6 mg/kg-nál. A teljes test elemzését 10 puhatestűből készült homogenizátumon kell elvégezni. Az ehető részek elemzését 10 különálló testrész homogenizátumán kell elvégezni.

3. A mintavételi pontokat az illetékes hatóság határozza meg annak biztosítása érdekében, hogy a termék megfeleljen a 2. pontban említett paramétereknek. Amennyiben a betakarítást engedélyezik, a puhatestűek (teljes test és külön-külön a közelítőizom és az ivarmirigyek) DA-elemzését legalább heti rendszerességgel kell végezni. A betakarítás folytatódhat, amennyiben az eredmények megfelelnek a 2. pontban felsorolt feltételeknek.

--------------------------------------------------